**ZAPISNIK**

3. seje **SVETA ZAVODA** Vrtca Tržič, ki je bila v ponedeljek, 27. 01. 2025, ob 17. uri v zbornici enote Palček Vrtca Tržič.

Prisotni člani sveta zavoda:

Viktor Kirn – predstavnik občine ustanoviteljice, Jana Podlipnik – predstavnica staršev, Monika Celar – predstavnica zaposlenih Vrtca Tržič, Saša Pintar – predstavnica zaposlenih Vrtca Tržič, Rebeka Peharc – predstavnica zaposlenih Vrtca Tržič, Marija Osterman – predstavnica zaposlenih Vrtca Tržič, David Špehar – predstavnik staršev.

Opravičeno odsotni:

Katja Smolej – predstavnica zaposlenih Vrtca Tržič.

Drugi odsotni:

Nina Štucin – predstavnica staršev, Drago Zadnikar – predstavnik občine ustanoviteljice, Eva Truden – predstavnica občine ustanoviteljice

Drugi prisotni:

Tatjana Blaži – ravnateljica Vrtca Tržič, Mojca Janc – pomočnica ravnateljice Vrtca Tržič, Andreja Pogačnik – pomočnica ravnateljice Vrtca Tržič, Tina Golmajer – predsednica inventurne komisije, Katarina Vujinović, tajnica VIZ Vrtca Tržič, zapisnikarica.

Dnevni red:

1. Pregled zadnjega zapisnika in realizacija sklepov zadnje seje (David Špehar).

2. Potrditev finančnega načrta za leto 2025 (Priloga 1) (Metka Kočar, Tatjana Blaži)

3. Potrditev poročila inventurne komisije (Priloga 2) (Metka Kočar, Tatjana Blaži).

4. Pobude, predlogi, vprašanja.

Predsednik sveta zavoda je pozdravil vse prisotne, ugotovljena je bila sklepčnost in potrjen predlagani dnevni red.

Ad.1

Pri pregledu zadnjega zapisnika ni bilo pripomb.

Ad.2

Metka je pojasnila, da je bil finančni načrt pripravljen v skladu s smernicami občine. Prvotno je bil oblikovan julija, vendar so bile zaradi sprejetja proračuna potrebne določene prilagoditve. V načrt so že vključene najnovejše podražitve, zato bi moral biti izvedljiv, vendar morebitnih prihodnjih podražitev ni mogoče vnaprej predvideti. Predvideni stroški so zajeti v načrtu, vendar ostaja negotovost glede financiranja otrok s posebnimi potrebami, saj se njihova oskrba nenehno prilagaja in na novo opredeljuje, kar otežuje natančno napovedovanje dodatnih stroškov.

Predpostavke so bile jasno predstavljene in razložene, nato je bilo postavljeno vprašanje, ali so stroški elektrike že vključeni v finančni načrt. Metka je odgovorila, da sončna elektrarna še ni bila priključena in trenutno nimamo še točnih izračunov. Metka Kočar je povedala, da je občina kot ustanoviteljica v finančnem načrtu za leto 2025 povečala sredstva za kritje investicijskih del in da trenutno načrtujemo obnovo talnih oblog na stopnišču in hodnikih v enoti Palček ter zamenjavo vrat.

Predstavnica staršev je vprašala, ali obstaja možnost zvišanja oskrbnin in kako se predvidevajo morebitne podražitve vrtca. Metka Kočar je odgovorila, da je takšne stvari težko natančno napovedati. Izrazila je upanje, da bo Občina Tržič pokrila stroške upokojitev, saj je predvidenih več upokojitev, kar pomeni visoke izdatke za odpravnine zaposlenih.

**Sklep:** Svet zavoda Vrtca Tržič potrdi Finančni načrt za leto 2025.

Ad.3

Ravnateljica je predstavila predsednico inventurne komisije, Tino Golmajer. Opozorila je, da je prišlo do manjše napake, zaradi česar je bila zadnja tabela nekoliko spremenjena. Nato je razdelila popravljene tabele, v katerih je bil znesek nižji kot v prejšnji različici.

Inventura in odpis sta bila izvedena v zadnjem tednu decembra. Odpisana sta bila konvektomat in prekucna ponev, pri čemer je bil skupni znesek precej visok. Občina je financirala nakup konvektomata in prekucne ponve izven cene, medtem ko je bil odpis knjižen kot strošek vrtca, investicijo pa je pokrila Občina Tržič.

Inventurna komisija je predlagala nakup čitalcev in tehnične podpore za inventuro, vendar se za to nismo odločili. Podan je bil predlog, da bi morda opremo oziroma čitalce zgolj izposodili, kar je sprožilo nadaljnjo razpravo na to temo.

**Sklep:** Svet zavoda Vrtca Tržič potrjuje poročilo inventurne komisije – Poročilo o popisu za leto 2024.

Ad.4

Ravnateljica je sporočila, da bo naslednja seja že prihodnji mesec, saj bo treba sprejeti finančno poročilo za leto 2024, določiti redno delovno uspešnost ravnateljice ter obravnavati zadeve v zvezi s skladom Vrtca Tržič.

Poudarila je, da se vrtec sooča z veliko kadrovsko stisko in številnimi bolniškimi odsotnostmi. Trenutno je odprt razpis za spremljevalca za fizično pomoč. Prav tako se pripravljamo na odprtje polovičnega 33. oddelka, za katerega bo na novo zaposlena ena vzgojiteljica. Pomočnico vzgojiteljice se bo zaposlilo v mesecu aprilu, ko se bo oddelek napolnil.

V enoti Deteljica trenutno poteka prenova ene izmed igralnic, saj je bila v zelo slabem stanju.

Viktor Kirn je postavil vprašanje, koliko zaposlenih se bo letos upokojilo. Ravnateljica je pojasnila, da trenutno pet zaposlenih izpolnjuje pogoje za upokojitev, vendar še nimajo informacij o tem, koliko jih bo dejansko izkoristilo to možnost.

Člane sveta zavoda je obvestila, da sta po novem letu dve zaposleni podali odpoved delovnega razmerja. Prav tako je sporočila, da je vrtec letos nosilec organizacije prireditve Gregorjevo ter vse prisotne lepo povabila k udeležbi.

Seja se je zaključila ob 17.50 uri.

Zapisnikar: Predsednik Sveta zavoda Vrtca Tržič

Katarina Vujinović David Špehar